Broj: 711-I-2813-Pp-136/23-11-21

Zagreb, 04. prosinca 2023.

**MARIO RAJN**

**Gradonačelnik Grada Križevaca**

**Predmet: MARIO RAJN, gradonačelnik Grada Križevaca**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 04. prosinca 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju neanonimne prijave od dana 23. svibnja 2023. otvorilo predmet u odnosu na obveznika Maria Rajna, gradonačelnika Grada Križevaca, pod brojem Pp-136/23. U prijavi se navodi kako je na internetskom portalu Doslovni.hr, 3. svibnja objavljen članak pod naslovom „U Hrvatskoj razvili rješenje za revoluciju u poslovanju: Docker spreman za osvajanje tržišta“ u kojem se se gradonačelnik Mario Rajn spominje kao osoba zadužena za predstavljanje i implementaciju proizvoda, a o svemu se na svojem Facebook profilu očitovao i sam gradonačelnik u kojem je naveo da volontira u istoj tvrtci. Navodi se da je, a sukladno Zakonu o radu koji poznaje termin volontiranja u trgovačkim društvima, dužan imati ugovor o radu na određeno ili neodređeno vrijeme ili ugovor o djelu te da je u sklopu projekta tvrtke Kontis d.o.o. bio na poslovnom putovanju u Amsterdamu prošle godine te da nije razvidno tko je točno platio putovanje.

U sadržaju članka dostavljenog uz prijavu navodi se upit GONG-a „je li se gradonačelnik Mario Rajn zaletio", kada se prošli tjedan, a nakon pitanja koja su mu poslana oko njegovog angažmana s privatnom tvrtkom Kontis, pohvalio na društvenoj mreži kako volontira u timu privatne tvrtke. Također se navodi da se pema Zakonu o volonterstvu njegova suradnja s trgovačkim društvom nikako ne može nazvati volontiranjem, jer je ono moguće samo u neprofitnim pravnim osobama, što trgovačko društvo nije. Pravnica iz Gonga ………….., suradnica na projektima i aktivnostima fokusiranim na antikorupciju, transparentnost rada tijela javne vlasti i dobre vladavine, kaže da nije jasno po kojoj osnovi gradonačelnik obavlja (besplatne) poslove za trgovačko društvo jer se ne radi o volontiranju kako ga uređuje Zakon o volontiranju.

Nadalje se podsjeća da je „Poslovni dnevnik“ prošli tjedan na naslovnici objavio tekst o inovativnom proizvodu za nautičare (koji je razvila privatna tvrtka i za njega se zanimaju hrvatske, ali i marine iz Španjolske, Grčke, Turske, Ujedinjenih Arapskih Emirata), a za predstavljanje proizvoda zadužen je Mario Rajn. Objavljena je i fotografija s najvećeg sajma nautičke opreme u Amsterdamu na kojem je u studenom prošle godine za privatnu tvrtku radio upravo gradonačelnik Rajn. Nakon pitanja koja su mu poslali oko angažmana s privatnom tvrtkom, na društvenoj je mreži objavio da posao za njih obavlja volonterski i iz hobija.

Zaključno se navodi kako je Ured gradonačelnika o njegovoj ulozi u poduzeću Kontis odgovorio da ”Gradonačelnik razgovara s potencijalnim partnerima na sajmovima koje posjećuje privatno o svom trošku, no kada su pitali koje je sajmove posjetio, odgovor je — samo ovaj u Amsterdamu.“ Tražene su i preslike računa o troškovima putovanja i smještaja, no isti ured je odgovorio da se radi o privatnim troškovima nastalim za privatnog vremena gradonačelnika koje je on sam podmirio te da Grad tražene preslike računa ne posjeduje.

Uz prijavu je dostavljen ispis Facebook statusa obveznika od 05. svibnja 2023. u kojem se navodi kako je vrlo ponosan na tim u kojem volonterski sudjeluje i koji je pomaknuo granice u tehnološkom razvoju za pomoć nautičarima te ističe da proizvod ima eko komponentu u zbrinjavanju otpadnih voda s brodova, što ga čini još ponosnijim. Ističe kako je ponosan što velike ideje nastaju u Križevcima, Gradu koji se diči sa svojim inovatorima koji nastavljaju putem Marcela pl. Kiepacha. Napominje da je cijeli njegov angažman u projektu plod njegovog privatnog vremena i sposobnosti, kao i da tvrtka niti ne posluje s Gradom, za svoj angažman nije primio niti jednog centa naknade niti koristio resurse grada te da se radi o isključivo njegovom doprinosu inovacijama i novim tehnologijama.

Člankom 3. stavkom 1. točkom 34. ZSSI-a propisano je da su općinski načelnici, gradonačelnici, župani i njihovi zamjenici obveznici u smislu odredbi navedenog Zakona.

Uvidom u Registar obveznika, koji ustrojava i vodi Povjerenstvo, utvrđeno je da Mario Rajn obnaša dužnost gradonačelnika Grada Križevci od 04. lipnja 2021. dok je istu dužnost obnašao u mandatu 2017.-2021. godine.

Uvidom u sudski registar nadležnog trgovačkog suda Povjerenstvo je utvrdilo da je trgovačko društvo Kontis d.o.o. MBS: 010058349 upisano u isti, te da je osnivač istoga …………, dok su osobe ovlaštene za zsatupanje ……………. – generalni direktor i …………. – izvršni direktor.

Povjerenstvo je dopisom Broj: 711-1-1345-Pp-136/23-03-21 zatražilo od trgovačkog društva Kontis d.o.o očitovanje o tome je li Mario Rajn volonterski ili na drugi način involviran u obavljanje poslova navedenog društva, kao i je li u njihovu angažmanu putovao u Amsterdam, u kojem svojstvu kao i tko je podmirio troškove putovanja.

Trgovačko društvo Kontis d.o.o. dostavilo je očitovanje koje je u Povjerenstvu zaprimljeno 05. srpnja 2023. godine te u kojem se navodi kako Mario Rajn nije volonterski ili na bilo koji drugi način involviran u obavljanje poslova društva Kontis d.o.o., nije u angažmanu društva putovao u Amsterdam, niti je nastupao u ime i za račun tvrtke Kontis d.o.o., tvrtka Kontis d.o.o. nije podmirila troškove putovanja za obveznika Maria Rajna te ne posjeduje dokumentaciju kojom bi se dokazalo da troškovi putovanja nisu plaćeni za Maria Rajna, jer ne postoji dokumentacija za nešto što nije plaćeno.

U očitovanju je istaknuto kako tvrtka Kontis d.o.o. ne posjeduje koncept uređaja Docker, već je isti u vlasništvu privatne osobe, g. ………, dok je na sajmu u Amsterdamu, od strane gospodina ……………, kao privatne osobe, predstavljena inovacija ili koncept uređaja Docker (u tijeku je obrada zahtjeva za patent, kao i pilot faza). Dokumentaciju o navedenom posjeduje vlasnik koncepta i zahtjeva za priznavanje patenta.

Nadalje se navodi da je gospodin Mario Rajn na sajam stigao u privatnom angažmanu, na temelju privatnog poziva od strane vlasnika koncepta g. …………, obzirom da su prijateljski povezani. Na istom sajmu nalazilo se još nekolicina prijatelja g. ……….. koji mu pružaju potporu pri razvoju njegove inovacije. …………. radi kao izvršni direktor u tvrtki Kontis d.o.o. Kao tehnički hobista i zaljubljenik u more, razvio je, neovisno o svom radu u obiteljskoj tvrtki, koncept proizvoda koji predstavlja potpuno novo rješenje u području nautike. Tvrtka Kontis d.o.o. prepoznala je vrijednost navedenog i dala ………… tehničku i financijsku potporu za razvoj toga privatnog projekta, i to isključivo iz vlastitih financijskih sredstava.

Zaključno se navodi kako, tvrtka Kontis d.o.o. punih 18 godina djeluje u području metalopreradivačke industrije u Republici Hrvatskoj i u zemljama EU i nema apsolutno nikakve interesne poveznice niti s navedenim konceptom, niti s Gradom Križevcima, a niti s gospodinom Mariom Rajnom, kao gradonačelnikom toga Grada, kao i da „Docker” uređaj nije proizvod, već koncept koji se testira te kao takav nema odlike komercijainog predmeta, pa ga nije moguće niti prezentirati kao proizvod za komercijalizaciju. S obzirom na navedeno, predlaže se da se tražena dokumentacija u svezi troškova putovanja zatraži od privatnih osoba koje su iste podmirile.

Povjerenstvo je dopisom Broj: 711-1-1345-Pp-136/23-03-21 zatražilo od ………… podatke o tome je li podmirio troškove putovanja Marija Rajna na sajam u Amsterdam, na kojem je predstavljen koncept uređaja Doker koji je prema navodima trgovačkog društva Kontis d.o.o. u njegovom vlasništvu, te ukoliko jeste koliko su isti iznosili i na što su se odnosili.

………… dostavio je očitovanje putem e maila dana 06. rujna 2023. u kojem se navodi da je Maria Rajna pozvao na sajam, kao i još nekolicinu bliskih prijatelja i članova obitelji, budući da je to bila svjetska premijera njegovog koncepta, a u međuvremenu i odobrenog patenta za Docker sustav Dolazak na sajam njegova je odluka i izbor, a u organizaciji puta nije sudjelovao, niti platio troškove putovanja. Shodno tome, ne posjeduje niti dokaze o troškovima puta.

Povjerenstvo je nadalje od Grada Križevaca dopisom broj 711-I-2211-PP-136/23-07-21 od dana 20. listopada 2023. zatražilo očitovanje je li Grad Križevci podmirio gradonačelniku Mariu Rajnu troškove putovanja i eventualne druge troškove u vezi s održavanjem sajma nautičke opreme u Amsterdamu u svibnju 2023. godine, te ukoliko jeste, koliko su isti iznosili i na što su se odnosili.

Grad Križevci se dopisom KLASA: 401-01/23-0110338 URBROJ: 2137-2-04/1-23-1 od dana 14. studenog 2023. očitovao da uvidom u knjigovodstveno-financijsku evidenciju nemaju evidentirane troškove gradonačelnika Maria Rajna za troškove putovanja vezane uz održavanje sajma nautičke opreme u Amsterdamu u svibnju 2023. godine, niti bilo kakvu troškove vezane uz putovanje u Amsterdam u navedenom razdoblju.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Članakom 15. stavkom 1. ZSSI-a propisano je da se darom se, u smislu toga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju dok sukladno stavku 3. obveznik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Nadalje stavkom 4. istog članka propisano je da obveznik ne smije primiti dar iz stavka 3. ovoga članka kada je on u novcu, bez obzira na iznos, te vrijednosnicu i dragocjenu kovinu. Pod darom u novcu, vrijednosnicom i dragocjenom kovinom ne smatra se numizmatički novac, prigodni optjecajni kovani novac pakiran u prigodnu ambalažu niti numizmatički kompleti.

Članakom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti dok je stavkom 3. istog članka propisano kako prethodno odobrenje Povjerenstva iz stavka 2. ovoga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Dodatno se napominje da sukladno obveznici ZSSI-a smiju obavljati znanstvenu djelatnost temeljem članka 17. stavka 3. ZSSI-a.

Iz očitovanja tvrtke Kontis d.o.o. proizlazi kako Mario Rajn nije volonterski ili na bilo koji drugi način involviran u obavljanje poslova društva Kontis d.o.o. jer je razvidno da se radi o hobiju vezano za koji je obveznik angažiran u privatno vrijeme, slijedom čega se očigledno radi o neformalnoj potpori promicanju tehnološkog razvoja koji pomaže nautičarima, što obveznicima nije zabranjeno činiti, te se isto ne može dovesti u svezu s obnašanjem dužnosti gradonačelnika Grada Križevaca.

Nadalje iz dopisa tvrke Kontis, ………… i Grada Križevaca, Povjerenstvo nije steklo saznanja da bi bilo tko od navedenih fizičkih i pravnih osoba podmirio troškove putovanja Marija Rajna u Amsterdam na sajam nautičke opreme.

Slijedom navedenog, uvidom u dostavljena očitovanja Povjerenstvo nije steklo saznanja da bi Mario Rajn obavljao poslove za tvrku Kontis d.o.o. niti da je primio nedopušteni dar u vidu plaćanja puta u Amsterdam te je Povjerenstvo utvrdilo da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznika Maria Rajna gradonačelnika Križevci.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Mario Rajn, osobnom dostavom
2. Objava na internetskoj stranici Povjerenstva nakon dostave obvezniku
3. Podnositelju putem e maila
4. Pismohrana